<classify> MAMLAKA ya Udhibiti wa Nishati na Maji Ewura imesema inatarajia kuanzisha huduma ya vituo vya mafuta vinavyotembea Mobile Pump Station kwa kutumia magari maalumu yaliyotengenezwa kwa kazi hiyo.Akizungumza na HabariLeo jana, Meneja wa Mawasiliano na Mahusiano wa Ewura, Titus Kaguo alisema kwa sasa wataalamu wanatengeneza matangi na namna ya kuyaweka kwenye vifaa vitakavyobeba matangi hayo. Mshauri Mwelekezi ambaye ni Bico na UDSM Chuo Kikuu cha Dar es Salaam akimaliza ndiyo tutajua lini mradi huu utaanza na gharama zake, alisema Kaguo.Alisema mradi huo unalenga kupambana na uuzaji wa mafuta katika chupa vijijini na nje ya miji. Kaguo alisema hatua hiyo itarahisisha upatikanaji wa nishati ya mafuta na kusisitiza kuwa nishati ya mafuta inatakiwa kuuzwa kwa utaratibu unaokubalika na kwa kuwa kujenga visima vikubwa ni gharama, wameona njia hiyo ni bora na itakuwa ni rahisi kuwafikia wateja wengi.Alisema katika maeneo mengi hapa nchini, wafanyabiashara wadogo wamekuwa wakisafirisha na kuuza mafuta kwa njia ambazo si sahihi na zinazohatarisha usalama wa vyombo vya watumiaji pamoja na maisha yao na kutolea mfano hasa maeneo ya vijijini ambako hakuna vituo vya mafuta.Hata hivyo, Ewura tumejitahidi kukomesha tatizo la uchakachuaji wa mafuta ambalo lilikuwa limekithiri siku chache zilizopita, lakini sasa limekwisha baada ya kutumia njia ya vinasaba vya rangi pamoja na pia kwa kupitia uagizaji wa mafuta kwa pamoja katika meli moja, alisema Kaguo. Alishauri watumiaji vya vyombo vya moto kuacha kujaza mafuta katika vyombo vyao wakati wa mchana kwa kuwa kiasi fulani cha mafuta hupotea kwa njia ya mvuke na kusababisha malalamiko ya kupunjwa mafuta na wahudumu au wamiliki wa vituo.  <topic>: KITAIFA 